Dwelm-netwerk in Johannesburg oopgevlekArgieffoto van kokaïen Vyf mans van Nigerië is in Berea in Johannesburg in hegtenis geneem, het die Valke Woensdag gesê. “Die Valke het Dinsdag ŉ klopjag uitgevoer op die Highrise-woonstelle in Berea,” het kapt. Paul Ramaloko, woordvoerder van die Valke, in ŉ verklaring gesê. “Die beamptes het ŉ omvattende soektog uitgevoer en die vyf mans in hegtenis geneem.” Die mans is glo deel van ŉ groter sindikaat wat met dwelms handel dryf in die gebied. “Die span het beslag gelê op 1 kg heroïen en 500 g kokaïen-kristalle met ŉ straatwaarde van R375 000.” Die mans het hul asielaansoeke voorgehou toe hulle gevra is om hulself te identifiseer. Hulle identiteit moet nog bevestig word. Hulle sal na verwagting Donderdag in die Hillbrow-landdroshof verskyn op aanklag van dwelmhandel.